༄༅། «བླ་མེད་ཡང་ཕུར་གྭའུ་དམར་ནག་ལས། བསང་མཆོད་དགྱེས་པའི་དགའ་སྟོན་རོ་བརྒྱའི་བཅུད་མྱོང་བཞུགས་སོ། » གསང་སྔགས་རྡོ་རྗེ་ཐེག་པ་རིམ་དགུ་ཡི། །ཡང་རྩེ་བླ་མེད་ཡང་དག་རྫོགས་པ་ཆེ། །ཉི་མ་ཤར་ལྟར་ཉི་ཟླ་ཁ་སྦྱོར་རྒྱུད། །གྭའུ་དམར་ནག་དཀྱིལ་འཁོར་ལྷ་ལ་འདུད། «ས་མ་ཡ། བསངས་མཆོད་སྤྲོ་ན་དྲག་པོའི་གཡུ་ཤུག་གམ། ཡང་ན་ཤིང་གང་རུང་མེར་སྦར་ཏེ། དཀར་གསུམ་མངར་གསུམ་ཕྱེ་མར་ཇ་ཆང་ཕུད། འབྲུ་སྣ་དར་ཟབ་གང་འབྱོར་མཆོད་བྱས་ནས། རྔ་རོལ་གདངས་དབྱངས་སྙན་པོས་འདི་སྐད་དོ། » ཧཱུྃ༔ གསང་ཆེན་ལྷུན་གྲུབ་ཨེ་དཀྱིལ་པད་ཉིའི་སྟེང་། །དྲེགས་བྱེད་བདུད་བཞི་ཉོན་མོངས་བམ་ཆེན་གདན། །རྡོ་རྗེ་ཁྲོས་པ་ཞེ་སྡང་འདུལ་བྱེད་པ། །དབྱིངས་རིག་འགྱུར་མེད་ཁྲག་འཐུང་དཔལ་ཆེན་རྗེ། །བཅོམ་ལྡན་ལྷ་མཆོག་ཕུར་བུ་ཁྲོ་རྒྱལ་ཆེ། །བཻཌཱུར་རྡུལ་བརྩེགས་གྱད་འདོར་སྒེག་ཅིང་དཔའ། །ཐེག་དགུའི་ཁྲོ་ཞལ་བཞད་གཤེ་རྔམ་གཏུམ་བརྗིད། །བཅོ་བརྒྱད་ཕྱག་ན་འབར་བའི་མཚོན་དབལ་འཁྲུག །རྡོ་རྗེའི་སྒྲོ་གཤོག་རླབས་བསྐྱོད་སྟོང་གསུམ་འགེངས། །ཚོགས་བརྒྱད་གནས་དག་བརྐྱང་བསྐུམ་གཟི་འབར་ཞིང་། །གཏུམ་ཆེན་རྒྱས་འདེབས་ཁྲོ་མོ་པང་དུ་འཁྱུད། །མི་བཟད་འབར་བའི་གར་དགུར་རྒྱན་ཀུན་རྫོགས། །སྲས་བཞི་ཁྲོ་བཅུ་ཟ་གསོད་ཕྲ་ཐབས་དང་། །དབང་ཕྱུག་སྒོ་མ་རེ་ཏི་ཤྭ་ན་བཞི། །སྐྱེས་བུ་ས་བདག་བདུད་བཙན་གིང་དང་ནི། །ཡང་དག་ཆེ་མཆོག་ཞི་ཁྲོའི་ཕྱག་མཚན་བཅས། །ཧར་ལེན་འབར་བ་བཙན་རྒོད་འཁོར་བཅས་རྣམས། །གློག་དམར་ཤུགས་ཀྱིས་གནས་འདིར་དྲག་ཏུ་བྱོན། །སྤྱི་སྒེས་རུ་ཏྲ་ཉེར་འཚེའི་བམ་གདན་བཞུགས། །དམོད་པའི་ལས་དང་བར་ཆད་རབ་བསྒྲལ་ཕྱིར། །སྒོ་གསུམ་དྭང་བས་བསྟོད་ཀྱང་ཕྱག་ཀྱང་འཚལ། །དྲག་ཤིང་དུད་པའི་ལྗོན་པ་ལས་བྱུང་བའི། །སྡང་བྱེད་བྱད་མའི་ཡ་འགལ་ཟླུམ་པོའི་ནང་། །བསྟན་དགྲ་སྤྱི་ཡི་དབང་ལྔའི་གེ་སར་རྒྱས། །མ་རུངས་བདུད་དགྲའི་ཚིལ་ཆེན་རྟ་བདུན་འོད། །གདུག་བྱེད་མཁྲིས་པའི་དྲི་ཆབ་ཙིཏྟའི་དཔལ། །རྩ་ལག་ཁྲག་གིས་སྦགས་པའི་ཞལ་བཤོས་དང་། །གྲི་རྒོད་ཐོད་རྔ་རྐང་གླིང་དྲག་ཏུ་ལྡིར། །མཚན་ལྡན་བྷནྡྷ་རྩ་བརྒྱད་ཨ་མྲྀ་འོད། །བུམ་རིལ་དགྲ་བོའི་སྙིང་ཁྲག་རྦ་རླབས་འཁྲུགས། །ལྕགས་སྣོད་ཨེ་དཀྱིལ་བྷ་ལིང་དབལ་ཟུར་ལྡན། །སྤྱི་སྒེས་བསྟན་དགྲའི་ཚོགས་ཀྱི་ཤ་ཟན་བརྒྱན། །རུས་པའི་རྩང་དམར་བྷ་སུའི་ཞགས་པས་དཀྲིས། །རྐང་ཀླད་ཀྱིས་བྱུགས་རི་རབ་ལྟོས་དང་མཉམ། །གཞན་ཡང་བྱ་གཅན་རི་གཡུང་ཆུ་གནས་དང་། །བཟའ་བཅའ་བཏུང་བ་སྲིད་རྒུའི་ལོངས་སྤྱོད་དང་། །གོ་མཚོན་གཡུལ་ཆས་སྔགས་ཆས་སྤྱན་གཟིགས་ཚོགས། །བཀྲ་ཤིས་རྫས་རྟགས་རྒྱལ་སྲིད་རིན་ཆེན་བདུན། །གཟུགས་སྒྲ་དྲི་རོ་རེག་བྱ་ཆོས་ལ་སོགས། །འདོད་ཡོན་མཆོད་པ་གསེར་རི་རོ་མཚོའི་ཆབ། །ཕྱེ་མར་གངས་རི་ཇ་ཆང་འོ་ཞོའི་རྒྱུན། །འཛད་མེད་གངྒཱའི་རླབས་ཆེར་བསྐྱོད་པ་འདིས། །རབ་འབྱམས་ཡི་དམ་རྒྱལ་ཀུན་མ་ལུས་ཀྱི། །ཕྲིན་ལས་གཅིག་འདུས་ལྷ་མཆོག་ཧེ་རུ་ཀཿ སྙིང་རྗེས་དགྲ་བགེགས་སྒྲོལ་མཛད་གྱད་ཆེན་པོ། །རིག་པའི་ངོ་བོ་གཞོམ་མེད་རྡོ་རྗེའི་མཚོན། །སྐྱེ་འགག་ཡོངས་བྲལ་གཞོན་ནུ་ཁྲོ་གར་ཅན། །བདུད་བཞིའི་གཡུལ་རྒྱལ་དཔའ་གཏུམ་གསང་བའི་བདག །ཕུར་པའི་ལྷ་ཚོགས་བདུན་ཅུ་རྩ་གཉིས་བསངས། །བཅོམ་ལྡན་ཡང་དག་ཞི་ཁྲོ་རབ་འབྱམས་དང་། །བཀའ་གཏེར་སྲུང་མ་དམ་ཅན་རྒྱ་མཚོ་བསངས། ཁྱོད་ཉིད་བསང་དང་མཆོད་པའི་ཡོན་ཏན་གྱིས། །འཕྲལ་ཡུན་བར་ཆད་མ་ལུས་འདུལ་སླད་དུ། ཁྲོ་རྒྱལ་ཁྱོད་ཀྱི་གཟུགས་སྐུའི་གར་བསྒྱུར་བཞིན། །དམ་བཅའ་དེང་དགོངས་དུས་བབ་འདིར་དམིགས་པའི། །བདག་གཞན་གདུལ་བྱར་གྱུར་པའི་སེམས་ཅན་ཀུན། །མཆོག་དང་ཐུན་མོང་འདི་ཕྱི་གཏན་གྱི་དོན། །གང་བྱས་ལམ་དུ་བགྲོད་དཀའི་བར་ཆད་དང་། །འཁྲུལ་སྣང་བདུད་བཞིས་ཉེར་འཚེ་གཡུལ་རྒྱལ་མཛོད། །སྔོན་ཚེ་པདྨས་བལ་ཡུལ་ཡང་ལེ་ཤོད། །ཡང་དག་བདེ་ཆེན་སྙིང་པོ་སྒྲུབ་པའི་ཚེ། །ཀླུ་གྱོང་གནོད་སྦྱིན་གློག་སྤྲིན་ལ་སོགས་དང་། །བལ་བོད་ལྷ་འདྲེའི་ཆོ་འཕྲུལ་ཁེང་ལོག་ཚེ། ཁྲོ་རྒྱལ་ཁྱོད་ཀྱིས་རྟགས་མཚན་དངོས་བསྟན་ནས། །ནུས་པའི་དབལ་ཟེར་མ་བཟོད་དམ་དུ་བཞག །དེ་ཕྱིར་སློབ་དཔོན་རྡོ་རྗེའི་སྐུ་བརྙེས་བཞིན། །དེང་འདིར་བདག་ཅག་ཕུར་པའི་མཁན་པོ་ལ། །འཕྲལ་ཡུན་བར་ཆད་བསྟན་ནས་གཞོམ་གྱུར་ཏེ། །མཆོག་ཐུན་དངོས་གྲུབ་ཆར་བཞིན་འབེབས་པར་མཛོད། །གསང་སྔགས་རྒྱལ་ཡུམ་ཡེ་ཤེས་མཚོ་རྒྱལ་གྱིས། །གཡའ་གང་དབེན་གནས་སྒྲུབ་ཕུག་ཐམས་ཅད་དུ། ཁྲོ་རྒྱལ་ཁྱོད་ཉིད་སྒྲུབ་པའི་རྟགས་མཚན་གྱིས། །མི་རོ་བསླང་ཞིང་མཐུ་ཆེན་མི་དགུ་བསྒྲལ། །གཞན་ཡང་ལྷ་འདྲེ་དམ་བཏགས་བརྟུལ་ཞུགས་ཀུན། །པད་འབྱུང་ཉིད་དང་མཉམ་པ་ཁྱེད་ཀྱི་མཐུ། །ལྷ་གཞན་གང་གི་ཚད་རྡོ་བོར་མཛད་པའི། །མགུལ་ཁུག་མར་གྲགས་སྤ་མ་གྲགས་པ་བཞིན། །དེང་འདིར་བདག་ཅག་ཕུར་པའི་མཁན་པོ་ལ། །འཕྲལ་ཡུན་བར་ཆད་བསྟན་ནས་གཞོམ་གྱུར་ཏེ། །མཆོག་ཐུན་དངོས་གྲུབ་ཆར་བཞིན་འབེབས་པར་མཛོད། ད་ལྟ་རྗེས་འཇུག་ཁྱོད་ཉིད་སྒྲུབ་མཛད་ལ། །ཆོས་དང་ནོར་གྱི་ཆར་འབེབས་སངས་རྒྱས་ཐོབ། །འདི་ཕྱིར་བར་ཆད་འཚེ་བའི་བདུད་བསྒྲལ་ཞིང་། །ཕྲིན་ལས་གང་བརྩམ་འགྲུབ་པའི་རྩལ་ཤུགས་ཅན། །ཕུར་པ་ཡིད་བཞིན་ནོར་བུ་ཞེས་གྲགས་པའི། །མཚོ་རྒྱལ་ལུང་ཟིན་ཅི་ལྟར་ཁྱོད་ཉིད་ཀྱིས། །ཞི་རྒྱས་དབང་དྲག་ལས་རྣམས་མྱུར་བསྒྲུབས་ཤིང་། །འདོད་པའི་རེ་བ་མ་ལུས་ཐམས་ཅད་ཀུན། །འབད་མེད་ལྷུན་འབྱུང་དཔལ་དུ་སྨིན་པ་དང་། །དེང་འདིར་བདག་ཅག་ཕུར་པའི་མཁན་པོ་ལ། །འཕྲལ་ཡུན་བར་ཆད་བསྟན་ནས་གཞོམ་གྱུར་ཏེ། །མཆོག་ཐུན་དངོས་གྲུབ་ཆར་བཞིན་འབེབས་པར་མཛོད། «ཅེས་པ་འདི་བཞིན་བསང་ཞིག་དགོས་ཞེས་དུས་ཕྱིས་ཀྱང་གནུབས་ལོའི་རིང་ལུགས་འདི་ཡི་བརྒྱུད་འཛིན་ཐོས་བྱུང་ཡོན་ཏན་གྱི་སྡོང་པོ་བརྟན་ཅིང་བསམ་བྱུང་ཡོན་ཏན་གྱི་ལོ་འདབ་རྒྱས་ལ། བསྒོམས་བྱུང་ཡོན་ཏན་གྱི་འབྲས་བུ་སྨིན་པ་སྔགས་བཙུན་པུཎྱཻ་ཞེས་པས་གནད་ལུང་རིགས་ཀྱི་འཆད་རྩོམ་ལྡན་པའི་ཚིག་གིས་ཀྱང་བསྐུལ་བའི་ངོར། སྔགས་ཀྱི་བཙུན་གཟུགས་སྙོམས་ལས་པ་དྲེད་པོ་འཚང་ཅན་རྒྱལ་མིང་གིས་གནས་ཆེན་གཟེ་རྒྱལ་གྱི་ཤར་ལྗོངས་བེའུ་ཚང་ཞེས་པར། གར་དབང་རིན་པོ་ཆེ་ལོ་ཧ་བཛྲ་གྱི་ཟབ་གཏེར་ཞི་ཁྲོའི་ཐུན་མཚམས་ཤིག་ལ་དགོང་མོ་ཞིང་སྐྱོང་དམ་ཅན་འགྱུ་བའི་དུས་སུ་རྟེན་འབྲེལ་དགེ་མཚན་བཅས་བླུན་ཚིག་རྨོངས་བཟོ་ཁོ་ན་བྲིས་པའོ།། །།